《四月八日观浴佛》
明代·荣清

四月八日佛诞辰，宝华幢盖纷天人。金盆兰水香馥郁，弱罗争浴梵王身。

我闻紫金光丈六，庄严相好称具足。周遍毗卢亘十方，本然清净何烦浴。

众生心佛等非殊，四大由来非我躯。安得菩提功德水，涤除阴浊现尼珠。

佛说无生亦无灭，洗尘洗体劳分别。乘权应化尽虚空，海水无边月一切。

作者简介：荣清，字逸泉，号水濂先生，明洪武末年，朝廷召其为著作郎，辞不就。明正统初年携家迁居无锡，为无锡梁溪荣氏始迁祖。